**Príloha 11**

**Priebežné vyhodnotenie Koncepcie rozvoja pôdohospodárstva SR na roky 2013 – 2020**

Koncepcia rozvoja pôdohospodárstva na roky 2013 – 2020, schválená vo vláde SR 3.7.2013 uznesením č. 357/2013, vychádza prioritne zo Spoločnej poľnohospodárskej politiky EÚ a programového vyhlásenia vlády Slovenskej republiky na roky 2012 – 2016. Zámerom tejto koncepcie je podporovať efektívnosť využívania zdrojov v záujme inteligentného, udržateľného a inkluzívneho rastu poľnohospodárstva a vidieckych oblastí.

**Bol vypracovaný Akčný plán rozvoja pôdohospodárstva SR na roky 2014 – 2020**, ktorý bol schválený uznesením vlády SR č. 33/2014 zo dňa 22. januára 2014. V súlade s týmto akčným plánom bola pripravená Koncepcia podpory malých a mladých farmárov a Koncepcia revitalizácie hydromelioračných sústav. Bol vypracovaný Program rozvoja rastlinnej a živočíšnej výroby, ktorý bol základom pre spustenie nového systému podpôr slovenského poľnohospodárstva, tzv. sendvičového mechanizmu.

V sektore **mlieka a mliečnych výrobkov** bol v rámci prijatia účinných opatrení na reguláciu trhu s mliekom v EÚ na obdobie po roku 2015 prijatý tzv. „Mliečny balíček“, ktorý by mal umožniť prvovýrobcom uzatvárať písomné zmluvy a vytvárať silné organizácie výrobcov a medziodvetvové organizácie, s cieľom posilniť ich postavenie v rámci celej vertikály výroby mlieka a mliečnych výrobkov.

V sektore **bravčového mäsa** sa podarilo zvýšiť parametre reprodukčnej úžitkovosti na úroveň 20 – 21 odstavčiat na 1 prasnicu; podľa údajov ŠÚ SR bol v roku 2014 bol počet odchovaných prasiat od 1 prasnice 23,38, čo predstavuje nárast o 3,89 prasiat na 1 prasnicu oproti roku 2012.

V sektore **hydinového mäsa** sa podarilo zvýšiť početnosť hydiny. Podľa ŠÚ SR sa medziročne zvýšil predaj jatočnej živej hydiny o 7,7 % na 91 426 ton. Za celý rok sa na spracovanie, obchod a vývoz predalo 41 690,8 tis. ks živej hydiny, čo bolo viac oproti predchádzajúcemu roku o 3,9 % (1,6 tis. ks). V prípade jatočných kurčiat ako aj jatočných sliepok sa situácia v oblasti priemernej výkupnej ceny nezlepšila. V prípade odbytových cien hydinových kusov a drobov bol trend rôzny.

**V rámci hospodárskeho chovu rýb** v roku 2014neboli vykonané žiadne potrebné kroky na posilnenie postavenia produkcie a zlepšenia sebestačnosti v produkcii rýb ani neboli vyčlenené žiadne finančné prostriedky pre podporu rozvoja tohto sektora. V roku 2014 prebehla príprava nového operačného programu pre rybné hospodárstvo 2014 - 2020, ktorého hlavnou úlohou je podpora rozvoja sektora hospodárskeho chovu rýb. Prioritou pre budúce obdobie je vypracovanie zákona o akvakultúre, ktorý by jasne definoval produkčný sektor akvakultúry, ktorý sa často spája so športovým rybolovom.

V rámci **ochrany vinohradov s**  cieľom zabrániť znižovaniu výmery viníc ako významného druhu poľnohospodárskej pôdy, MPRV SR prijalo okrem nariadenia vlády SR č. 326/2013 Z. z. z 10. októbra 2013, ktorým sa dopĺňa nariadenie vlády Slovenskej republiky č. 58/2013 Z. z. o odvodoch za odňatie a neoprávnený záber poľnohospodárskej pôdy, v ktorom sa zvýšila cena za trvalé odňatie vinohradov od 40 – 100 €/m2 v závislosti od jednotlivých vinohradníckych oblastí; (platnosť od 1. novembra 2013) aj ďalší právny predpis s platnosťou od 27. februára 2014 - zákon č. 34/2014 Z. z. z 28. januára 2014, ktorým sa mení a dopĺňa zákon č. 220/2004 Z. z. o ochrane a využívaní poľnohospodárskej pôdy, ktorý by mal pôsobiť predovšetkým preventívne, a to v tom smere, že odradí prípadných záujemcov od využitia pôvodných viníc na nepoľnohospodárske účely, a to doplnením posúdenia pri trvalom odňatí takýchto pozemkov o stanoviská odborných organizácií a tiež samosprávnych orgánov, ktoré zabezpečia historickú kontinuitu a pripravovaný rozvoj regiónu.

V rámci SOT s vínom sa pokračuje v realizácii podporných opatrení v rámci Národného podporného programu (NPP) pre roky 2014 – 2018 (nové programové obdobie): Vo vinárskom roku 2013/2014 bola uskutočnená *reštrukturalizácia vinohradov* na ploche 305,83 ha, na čo bola poskytnutá podpora vo výške 3 851 201,80 €.

V rámci SOT za vinársky rok 2013/2014 bolo ešte na opatrenie *propagácie na trhoch tretích krajín* vyplatených 40 243,65 €, na opatrenie *poistenie úrody* asi 118 815,16 € na ploche 1922,66 ha a na opatrenie *investície* asi 397 007,61 €.

V rámci NPP na roky 2014 – 2018 pokračovala realizácia čiastkového opatrenia na podporu investícií – vnútorné vybavenie prezentačných priestorov a zmenilo sa čiastkové opatrenie týkajúce sa podpory pri transparentnejšom spôsobe označovania vín na etiketách.

Vo vinárskom roku 2013/2014 bolo vybudovaných 20 podnikových predajní, čím sa zvýšil objem predaja cez tento distribučný kanál a došlo k zvýšeniu diverzifikácie odbytu pre vinárov. Rovnako sa prejavil záujem (na základe počtu žiadostí - 28) o podporu pre dobrovoľný systém vysledovateľnosti vína ku konkrétnemu vinohradu, z ktorého hrozno pochádza. Z prijatých žiadostí možno odhadnúť, že celkovo bude podporených približne 13 miliónov etikiet, resp. fliaš vína s Q‐R kódmi s CHOP/CHZO.

Z uvedeného prehľadu vyplýva, že stav v sektore vinohradníctva a vinárstva sa  v číslach podstatne nezmenil, avšak zachováva sa trend výroby vín najvyššej kvality (CHOP/CHZO), ktorá tvorí viac ako 85- 90 % celkovej produkcie. Menej ako 10 % produkcie tvorí produkcia vina bez zemepisného označenia. Vzhľadom na takto zameranú výrobu vinári spracovávajú takmer výlučne slovenské hrozno.

Trh s **cukrom** je z hľadiska potravinovej vertikály zdravý. Za účelom zachovania produkcie cukru a podpory jeho domácej výroby sa s finančnou podporou tohto sektora  v rámci obdobia 2013 - 2020 esenciálne počíta. Celková plocha pestovania cukrovej repy, ktorú plánuje MPRV SR podporovať na ročnej báze, predstavuje 20 320 ha. Cukrová repa sa plánuje podporovať z 1. piliera výškou 393 €/ha a prostredníctvom projektu rozvoja rastlinnej a živočíšnej výroby sumou 156 €/ha, čo celkovo predstavuje podporu vo výške 549 €/ha. Celková podpora cukrovej repy na hospodársky rok predstavuje sumu 11 155 680 €.

Rozvoj sektora **ovocia a zeleniny** je viazaný na pomoc z prostriedkov programu rozvoja vidieka (PRV). PRV na roky 2014 - 2020 bol prijatý v EÚ až vo februári 2015, v súčasnosti sa čaká na zverejnenie výzvy na investičnú pomoc.

V roku 2014 mnohí pestovatelia ovocia a zeleniny využívali len dotácie z priamych platieb a osobitnej platby na ovocie a zeleninu. Obchod s ovocím a zeleninou bol poznačený druhotným dopadom sankcií, ktoré prijala RF a zakázala dovoz viacerých poľnohospodárskych plodín. V sektore ovocie a zelenina boli prijaté v EÚ mimoriadne opatrenia, ktoré umožňovali stiahnutie produkcie vybraných druhov z trhu a jej následné bezplatné odovzdanie na charitatívne organizácie alebo jej likvidáciu. Naši výrobcovia nedokázali dostatočne využiť opatrenia, z dôvodu nedostatočnej organizovanosti pestovateľov do organizácií výrobcov, nedostatočnej kompenzačnej ceny a vysokej administratívnej záťaži.

Sekundárny prejav, ktorý pretrváva na trhu, ako nadbytok produkcie niektorých druhov, dlhodobé znižovanie cien, nedostatok zisku, môže vyvolať  nezáujem o zakladanie novej úrody v roku 2015 alebo v ovocinárstve nezáujem o investovanie do obnovy sadov.

**Hlavné aktivity realizované v podľa SOPT v sektore ovocie a zelenina:**

1. Aktualizácia  dokumentu pre web „Národná stratégia pre operačné programy organizácií výrobcov v sektore ovocie a zelenina“ dokument bol aktualizovaný po reforme SPP a zmene nariadení Spoločnej organizácie poľnohospodárskeho trhu, v máji 2014.
2. Vypracovanie pozície, stanovísk a inštrukcií k dokumentom EÚ, spolupráca a komunikácia s PPA na príprave výzvy pre uplatňovanie opatrení podľa prijatých delegovaných aktov EÚ  na základe  zákazu dovozov poľnohospodárskych produktov do Ruska,  v sektore ovocia  a zeleniny
3. Vydanie rozhodnutí v zmysle zákona č.  491/ 2001 Z.z., zákona č. 543/2007 Z.z a č.  71/1967 Zb. o správnom konaní  všetky v znení neskorších predpisov.

Sekcia poľnohospodárstva zabezpečuje  a koordinuje  program podpory dodávok ovocia a zeleniny pod názvom „Školské ovocie“, ktorý má za cieľ zvýšiť spotrebu ovocia a zeleniny,  iniciovať zmenu stravovacích zvyklostí a podporiť konkurencieschopnosť sektora.

Pre školský rok  2014/2015 (6. rok trvania programu) Národná obálka vo výške  **3  001 526 €,** predstavuje 89 %  prostriedkov EÚ. Do programu sa zapojilo  2 719 škôl a  494 829 detí  a  program zabezpečovalo 34 schválených dodávateľov. Program je v realizácií, čerpanie zatiaľ nie je ukončené.

Plnenie úloh v roku 2014 pre školský program:

1. Vypracovanie dokumentu „Národná stratégia SR pre program podpory spotreby ovocia a zeleniny na školách pre školský rok 2014/2015“  vrátane  žiadosti o  dodatočnú alokáciu na školský rok 2014/2015  podľa článku 4 (1) nariadenia  Komisie (ES) č. 288/2009  v platnom znení.

Vyhodnotenie: Úloha splnená a stratégia so žiadosťou bola zaslaná na EK dňa 29.4.2014 v súlade s platnou legislatívou EÚ;

1. Vypracovanie nariadenia  vlády SR č.  201/2014 Z. z, ktorým sa mení a dopĺňa nariadenie vlády SR č. 341/2009 Z. z. o poskytovaní pomoci na podporu spotreby ovocia a zeleniny pre deti v materských školách a pre žiakov v základných školách, v znení nariadenia vlády SR č. 520/2010 Z.z.

Vyhodnotenie: Schválené v PVM 6.6.2014, vydané v zbierke zákonov ako  NV SR č. 201/2014 Z.z. z 9. júla 2014;

1. Vypracovanie  dokumentu „Riadne predbežné stanovisko SK“  k dokumentom EÚ, ktoré  navrhujú spojenie dvoch samostatných  školských programov školské ovocie a školské mlieko.

Vyhodnotenie: v PVM v marci 2014, v apríli dané na MPK, v súlade s novými pravidlami pri príprave legislatívnych dokumentov EÚ. Na základe riadneho predbežného stanoviska boli spracované pozície, stanoviská a inštrukcie k dokumentom EK pre rokovania v orgánoch EÚ.

**Priame platby**

V rámci hlavných bodov Koncepcie boli v oblasti priamych platieb napĺňané nasledovné ciele:

**Dobrovoľná viazaná podpora v rámci I. piliera**

S cieľom podporiť živočíšnu a špecializovanú rastlinnú výrobu je možné alokovať až 13 %  vnútroštátneho stropu priamych platieb na viacero podporných režimov viazaných  k aktuálnemu roku podania žiadosti a reálnej produkcii jednotiek žiadateľa. MPRV SR  v priebehu roku 2014 zabezpečilo prípravu koncepcie viazanej podpory a následne v druhom polroku prebehli konzultácie s Európskou komisiou, na základe ktorých MPRV SR implementovalo desať schém viazaných priamych platieb, ktoré sa budú vyplácať v citlivých sektoroch poľnohospodárskej prvovýroby.

**Zabezpečenie financovania národných doplatkov k priamym platbám**

Financovanie národných doplatkov k priamym platbám na roky 2014 – 2020 je zabezpečené vo výške 19,1 mil. € ročne z rozpočtového zdroja I1a I2, za predpokladu ich nevyužitia na iný účel.

**Nový systém priamych platieb s dôrazom na udržateľné zlepšovanie vidieckeho životného prostredia**

SR implementovala nový systém priamych platieb tvorený viaczložkovým systémom podpôr, ktorý kladie dôraz na udržateľné zlepšovanie vidieckeho životného prostredia  a podporu pre mladých poľnohospodárov. Základným prvkom aj naďalej zostáva jednotná platba na plochu (SAPS). Nová SPP má zároveň za cieľ motivovať poľnohospodárov klásť dôraz na ekologické aspekty poľnohospodárskej činnosti formou alokácie až 30% celkovej obálky priamych platieb na ekologizačnú platbu, ktorá je podmienená dodržiavaním povinných postupov prospešných pre klímu a životné prostredie.

S cieľom podporiť omladenie v poľnohospodárskom sektore sa bude poskytovať aj platba pre mladých poľnohospodárov, ktorí prvýkrát zakladajú poľnohospodársky podnik.

Uvedený systém priamych platieb oddelených od produkcie dopĺňa desať schém viazaných priamych platieb.

**Príprava legislatívy na programové obdobie 2014 – 2020**

V roku 2014 v nadväznosti na finalizáciu reformy SPP na programové obdobie 2014-2020 sa sekcia rozvoja vidieka a priamych platieb MPRV SR podieľala na tvorbe európskeho legislatívneho rámca vo vzťahu k obom pilierom SPP.  Rok 2014 bol prechodným rokom,  v ktorom boli uplatňované schémy priamych platieb dobiehajúceho programového obdobia 2007 – 2013 s potrebnými zmenami upravenými  prechodným nariadením. Tieto zmeny boli reflektované v príslušných novelách aproximačných nariadení vlády SR č. 19/2014 Z. z. a č. 20/2014 Z. z..

MPRV SR následne pripravilo k novému európskemu právnemu rámcu príslušnú aproximačnú legislatívu, ktorou je nariadenie vlády SR č. 342/2014 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami oddelených priamych platieb v znení nariadenia vlády SR č. 76/2015 Z. z. a nariadenie vlády SR č. 36/2015 Z. z., ktorým sa ustanovujú pravidlá poskytovania podpory  v poľnohospodárstve v súvislosti so schémami viazaných priamych platieb.

**Program rozvoja vidieka**

K napĺňaniu cieľov, ktoré priamo prispievajú k plneniu úloh stanovených v Koncepcii, boli v roku 2014 v oblasti projektových podpôr vyhlásené nasledovné výzvy na predkladanie žiadostí o nenávratný finančný príspevok z Programu rozvoja vidieka SR 2007-2013 (ďalej len „PRV SR 2007-2013“):

**Zabezpečenie produkčnej výkonnosti v nosných komoditách živočíšnej výroby na úrovni 80 % súčasnej spotreby obyvateľstva SR**

Dňa 28.01.2014  bola vyhlásená výzva č.2014/PRV/34 na predkladanie žiadostí  o nenávratný finančný príspevok v rámci opatrenia 1.2 Pridávanie hodnoty do poľnohospodárskych produktov a produktov lesného hospodárstva Časť: Pridávanie hodnoty do poľnohospodárskych produktov a žiadosti boli prijímané v termíne od 21.7.2014 do 1.8.2014. Výzva bola prioritne zameraná na projekty súvisiace so spracovaním mäsa a mäsových výrobkov, mlieka a mliečnych výrobkov, hydiny a vajec, pričom za takýto  projekt sa považuje ten, ktorého výdavky v daných oblastiach predstavujú  minimálne 85 % oprávnených výdavkov projektu. Výzva bola určená len pre spracovateľov poľnohospodárskych produktov.

**Zabezpečenie produkčnej výkonnosti v nosných komoditách rastlinnej výroby na úrovni  80 % súčasnej spotreby obyvateľstva SR**

Dňa 21.03.2014  bola vyhlásená výzva č.2014/PRV/35na predkladanie žiadostí  o nenávratný finančný príspevok v rámci opatrenia 1.1 Modernizácia fariem a žiadosti boli prijímané v termíne od 11.08.2014 do 19.09.2014. Výzva bola prioritne zameraná na projekty v rastlinnej výrobe, pričom za takýto  projekt sa považuje ten, ktorého výdavky v oblasti sektorov:  ovocia a zeleniny, vinohradníctva, liečivých rastlín, konzumných zemiakov  a ostatnej rastlinnej výroby predstavujú  minimálne 60 %  oprávnených výdavkov projektu.

 V roku 2014 vyhlásilo Výzvy viac ako 20 Miestnych akčných skupín.

Výsledky analýz Koncepcie rozvoja pôdohospodárstva SR na roky 2013-2020, ako aj schválený Akčný plán rozvoja vidieka SR 2014-2020 tvorili podklad pri príprave projektových a neprojektových opatrení Programu rozvoja vidieka SR 2014-2020 (ďalej len „PRV SR 2014-2020“), na príprave ktorých sa začalo už v roku 2013 a prípravy pokračovali najmä v roku 2014.

Návrh PRV SR 2014-2020 bol schválený vládou SR a oficiálne zaslaný na schválenie Európskej komisii (ďalej len „EK“) 14.05.2014. Dňa 15.08.2014 EK predložila oficiálne pripomienky k návrhu PRV SR 2014-2020 a po zapracovaní a vyhodnotení pripomienok bol dokument PRV SR 2014-2020 dňa 15.12.2014 druhý krát oficiálne zaslaný na EK. PRV SR 2014-2020 bol oficiálne schválený EK dňa 13.02.2015.

V oblasti projektových podpôr PRV SR 2014-2020 prebiehali prípravné práce na opatreniach, ktoré v rámci úloh Koncepcie prispejú k naplneniu cieľa: Rozvoj vidieka  a zlepšenie životných podmienok a zamestnanosti vidieckeho obyvateľstva, predovšetkým prostredníctvom sektorov, ktoré sú potenciálnymi zdrojmi zamestnanosti a podpora živočíšnej výroby, špecializovanej rastlinnej výroby a podpora pre oblasť lesného hospodárstva.

Plnenie relevantných častí koncepcie sa premietlo do neprojektových opatrení schváleného Programu rozvoja vidieka SR 2014-2020.

V rámci týchto opatrení (agroenvironmentálno - klimatické opatrenie, ekologické poľnohospodárstvo, životné podmienky zvierat )  sú v schválenom programe kvantifikované cieľové ukazovatele a finančné rámce, ktoré napĺňajú stanovené úlohy z Koncepcie.

**Rybné hospodárstvo -** Potreby v oblasti hospodárskeho chovu rýb uvedené v Koncepcii boli zapracované do návrhu Operačného programu Rybné hospodárstvo 2014-2020 (ďalej len „OPRH“), pričom ide predovšetkým o:

* podporu predaja produktov hospodárskeho chovu rýb priamo na farme v živom a/alebo upravenom stave,
* podporu diverzifikácie akvakultúrnych činností,
* vzájomné vybilancovanie ochrany rybožravých predátorov a hospodárskeho chovu rýb, napr. podporou takých zariadení na ochranu chovov pred rybožravými predátormi, ktoré nebudú spôsobovať úhyn vtáctva vrátane vzácnych druhov,
* podporu inovácií v sektore hospodárskeho chovu rýb, ktoré budú viac šetrné  k životnému prostrediu s nižšími nárokmi na zdroje vody (recirkulačné systémy).

Nakoľko OPRH zatiaľ nebol schválený Európskou komisiou, nie je ho možné implementovať. Na základe uvedeného je vyhodnotenie plnenia úloh vyplývajúcich z Koncepcie v tejto fáze nemožné.

**Pôdohospodárska platobná agentúra**

PPA sa podieľa na výkone Koncepcie rozvoja pôdohospodárstva SR na roky 2013 – 2020 podľa pokynov MPRV SR. Úlohou PPA je zabezpečovanie administratívnej  a kontrolnej činnosti pri poskytovaní podpôr v poľnohospodárstve, potravinárstve, lesnom hospodárstve, rybnom hospodárstve a pri rozvoji vidieka z prostriedkov fondov EÚ a štátneho rozpočtu SR. PPA má výkon niektorých činností zabezpečovaný formou dohôd o delegovaní činností s externými organizáciami (VÚPOP Bratislava, ÚKSÚP a ŠVPS SR).

Na výkon činností súvisiacich s poskytovaním podpôr z EPZF a EPFRV mala PPA  v roku 2014 plnú akreditácia udelenú príslušným orgánom (MPRV SR) v zmysle legislatívy EÚ.

V roku 2014 PPA pokračovala v implementácii opatrení PRV SR 2007 – 2013  a OPRH SR 2007 – 2013. Ďalej pokračovala v administrovaní priamych podpôr, nástrojov spoločnej organizácie trhu a v administrácii štátnej pomoci v oblasti pôdohospodárstva  a rozvoja vidieka. Tieto podpory PPA poskytovala pre podnikateľské subjekty, zväzy  a združenia, verejnoprávne a štátne inštitúcie pôsobiace v oblasti poľnohospodárstva, lesníctva, potravinárstva, rozvoja vidieka, vedy, výskumu a vzdelávania.

V roku 2014 PPA ďalej upravovala a aktualizovala informačné systémy Integrovaného administratívneho a kontrolného systému (IS IACS) a informačné systémy agrárneho informačného systému (IS AGIS) na používanie a využitie spoločných dát. Pripravovala sa na zavádzanie e-Governmentu v SR so zameraním na elektronické služby, prostredníctvom ktorých bude zabezpečované čerpanie Európskych fondov na podporu poľnohospodárstva  a rybného hospodárstva, skvalitnenie služieb pôdohospodárom, zvýšenie efektívnosti administrácie žiadosti, elektronická komunikáciu so žiadateľmi a zníženie nákladov tejto agendy na oboch stranách.

PPA v rámci kontrolnej činnosti v oblasti priamych podpôr, projektových podpôr, trhových opatrení, rybného hospodárstva a delegovaných činností v roku 2014 vykonala 5  070 kontrol na mieste zameraných na efektívnosť využitia prostriedkov poskytnutých z fondov EÚ.

Financovanie podpôr v oblasti pôdohospodárstva bolo v roku 2014 v rámci rozpočtu PPA realizované z prostriedkov EÚ prostredníctvom Európskeho poľnohospodárskeho záručného fondu (EPZF), Európskeho poľnohospodárskeho fondu pre rozvoj vidieka (EPFRV), Európskeho fondu pre rybné hospodárstvo (EFRH), Európskeho námorného  a rybárskeho fondu (ENRF) a spolufinancovanie zo štátneho rozpočtu SR.

Upravený rozpočet príjmov predstavoval k 31. 12. 2014 celkový objem 509,840 mil. €. Celkový príjem v roku 2014 bol naplnený na 99,26 %. Upravené príjmy z rozpočtu EÚ k 31.12.2014 predstavovali objem 509,706 mil. €. Upravené príjmy z rozpočtu EÚ boli naplnené v roku 2014 na 99,22%.

Upravený rozpočet výdavkov k 31.12.2014 predstavoval celkový objem 618,660 mil. €. Celkové čerpanie výdavkov v roku 2014 bolo realizované na 99,36 %. Čerpanie výdavkov z rozpočtu EÚ a výdavkov na spolufinancovanie zo ŠR SR bolo k 31.12.2014 realizované na 99,34%.